鹽池十八韻
作者：王禹偁
朝代：宋

paragraphs: 極望似江沱，漫漫起素波。
兩池泉不竭，萬古利還多。
場吏輸年額，畦丁奉月課。
收時車併載，種處地先磨。
碎顆珠淩亂，乾聲玉切瑳。
岸平開雪苑，渠滲坼銀河。
衆鵠齊翔舞，群羊自寢訛。
本源皆潟滷，異端亦鹹鹺。
沫訝浮鷗鷺，津堪漬蚌螺。
煮勞輕渤澥，煎苦笑牂牁。
雨打重歸水，菴盛更覆蓑。
盬風吹作片，烈日曬成垛。
海末知難及，蕃青的不過。
惠人餐罔闕，均□賦無頗。
涿鹿城雖近，蚩尤血若何。
有時紅爛漫，是處白嵯峨。
潤下終資國，靈長任酌蠡。
江梅須待我，金鼎始能和。